Obert el termini per a sol·licitar el vot per correu, davant les pròximes Eleccions Municipals i Autonòmiques
2025-07-24

Des del 4 d’abril, els ciutadans i ciutadanes que no puguen exercir presencialment el seu dret a vot en les Eleccions Municipals i Autonòmiques del pròxim diumenge 28 de maig, poden sol·licitar el seu vot per correu, després que les convocatòries de les eleccions municipals i autonòmiques s’hagen publicat en el Butlletí Oficial de l’Estat (BOE) i en el Diari Oficial de la Generalitat Valenciana (DOGV).

Els electors que decidisquen votar per correu poden sol·licitar, fins al dia 18 de maig, el Certificat de la seua inscripció en el Cens Electoral corresponent. L’obtenció d’aquest certificat és requisit imprescindible per a poder emetre el vot per correu i pot sol·licitar-se, per via telemàtica a través de la pàgina web de Correus o, presencialment, en qualsevol oficina de Correus d’Espanya.

Si s’opta per la sol·licitud presencial, aquesta pot realitzar-se en totes les oficines de Correus d’Espanya. Aquesta petició ha de ser realitzada personalment per cada elector o electora, excepte en cas de malaltia o discapacitat, acreditada mitjançant certificació mèdica oficial. En aquest cas, la sol·licitud podrà ser presentada, en nom de l’elector, per una altra persona autoritzada notarialment o consularment. En el moment de formular la sol·licitud, les persones interessades han d’acreditar la seua personalitat, presentant el DNI, el Passaport o el permís de conduir originals.

Correus entregarà les sol·licituds rebudes en les Delegacions Provincials de l’Oficina del Cens Electoral, els qui al seu torn enviaran als sol·licitants, a partir del 8 de maig, la documentació necessària perquè puguen exercir el vot per correu. El termini de depòsit del vot per correu finalitzarà el 24 de maig de 2023.